SKRIFTLIG FORESPØRGSEL E-0379/02

af Alexandros Alavanos (GUE/NGL) til Kommissionen

(21. februar 2002)

Om: Anerkendelse af det hellenske skibsregister

I svaret på min forespørgsel nr. E-2339/99(1) anfører Kommissionen, at skibsregisteret på inspektionstidspunktet kun havde 941 oceangående fartøjer over 100 bruttotons i sin klasse og 60 skibsinspektører. Selv med anvendelse af en anden beregningsmetode, som blev foreslået af skibsregisteret, kom antallet af skibsinspektører kun op på 86 og derfor ikke 100, som er påkrævet af direktivet, og at skibsregisteret blev anerkendt den 22. april 1998 i henhold til artikel 4, stk. 3, for et tidsrum af tre år, hvori skibsregisteret kun kan arbejde på vegne af den græske administration.

Skibsregisteret er nu efter at være blevet evalueret af det kompetente udvalg i Den Europæiske Union og i henhold til Kommissionens afgørelse af 13. december 2001 blevet anerkendt som den ansvarlige organisation for skibstilsyn og overvågning i en treårig periode alene i Grækenland, eftersom det opfylder det eneste kvalitative kriterium i direktiv 94/57/EF(2) om fælles regler og standarder for organisationer, der udfører inspektion og syn af skibe.

Kan Kommissionen oplyse, hvorfor anerkendelse af det hellenske skibsregister igen kun er begrænset til Grækenland? Hvorledes er resultaterne af evalueringen af det hellenske skibsregister? Finder Kommissionen resultaterne af kvalitetsevalueringen tilfredsstillende? På hvilken måde opfylder det hellenske skibsregister ikke de kvantitative kriterier?

(1) EFT C 280 E af 3.10.2000, s. 29.

(2) EFT L 319 af 12.12.1994, s. 20.

Svar afgivet på Kommissionens vegne af Loyola de Palacio

(2. april 2002)

Anerkendelsen af det hellenske skibsregister (HRS) er begrænset til Grækenland i henhold til bestemmelserne i Rådets direktiv 94/57/EF af 22. november 1994 om fælles regler og standarder for organisationer, der udfører inspektion og syn af skibe(1). Anerkendelsen er gyldig for et tidsrum på tre år fra 13. december 2001, og blev givet på specifik anmodning fra det græske ministerium for handelsflåden og efter evalueringer, der blev foretaget af Kommissionen, samt positiv udtalelse fra det relevante udvalg bestående af medlemsstaternes repræsentanter.

De af Kommissionen udførte evalueringer verificerede, at HRS opfylder alle kriterierne i direktiv 94/57/EF. Det hellenske skibsregister opfyldte dog ikke de kvantitative kriterier i punkt 2 og 3 i afsnittet om Generelle krav i bilaget, som fastsætter, at et klassifikationsselskab for at modtage fuld anerkendelse i sin klasse skal have en flåde på mindst 1 000 søgående skibe og beskæftige et teknisk personale på mindst 100 fuldtidsbeskæftigede inspektører. Det blev under ovennævnte evaluering fastslået, at antallet af søgående skibe i det hellenske register er 349 og at HRS har 68 fuldtidsbeskæftigede inspektører. Ved sammenligning med alle anerkendte organisationer, er dette et af de bedste forhold tonnage i klasse pr. inspektør, men ikke tilstrækkelig til at muliggøre fuld anerkendelse.

Anerkendelse af det hellenske skibsregister er derfor begrænset til Grækenland, da det ikke opfylder de kvantitative kriterier i direktivets bilag. I betragtning af, at det hellenske skibsregister opfylder alle direktivets kvalitative kriterier, kan denne organisation dog arbejde på vegne af myndighederne fra andre medlemsstater, som eventuelt beslutter at fremsætte lignende anmodninger til Kommissionen.

(1) EFT L 319 af 12.12.1994.